Хедър Макхю
Колкото можем

Превод от английски: Леда Милева, —

chitanka.info

Седим в салона празен на крайпътен ресторант.

Заради твоето удобство сме тук —

далече от града на твоите приятели, колеги и метреси,

на разкаянията ти. Шефът, чиято жертва днес сме само ние,

донася някаква туршия, фасул в оцет,

и пуска мюзикъл — не би го слушал никога (дори и той)

за свое удоволствие.

Лицето си държа във чашата на моите длани.

Ти го разглеждаш със внимание.

Около нас декорът е безсмислен, без значение —

като насмешка над намеренията ни,

покривки недокоснати и бели

се стелят, докъдето погледът ми стига.

Навярно рибата, когато ни я донесат,

ще бъде жилава, но няма да посмея да се смръщя;

ще се окажем другаде, във друга стая,

където ти отново ще се чудиш

кога ли свършва работа съпругът ми.

А засега се радваме — колкото можем —

на нашите лица, едното срещу другото.

Пристигат келнери и си отиват,

ти най-подир избираш подходящото предястие,

салонът става по-голям, огромен,

следобедът се появява, крещяща грешка,

простор безкраен от прозорци.

— Най-много мразя — казваш ти —

обществени места.

Аз се оглеждам и виждам

една безбрежна празнота.

Чашата за вино се изпълва със слънце,

бавна светла бомба. Тълпата в мен

застива неподвижна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.